b'\n_START_ARTICLE_\nImatran kylpyl\xc3\xa4\n_START_SECTION_\nVaiheet ennen toiminnan alkamista\n_START_PARAGRAPH_\nImatran Kylpyl\xc3\xa4n historia juontaa juurensa 1970-luvulle, jolloin aloitettiin Imatran vapaa-aikakeskuksen suunnittelu. Suunnitelmassa oli varaus alueelle tulevaa Kylpyl\xc3\xa4\xc3\xa4 varten. Kylpyl\xc3\xa4n omistajataho Etel\xc3\xa4-Karjalan Kuntoutumiss\xc3\xa4\xc3\xa4ti\xc3\xb6 perustettiin 16.1.1980. Lomaliitto ry:n silloinen toimitusjohtaja Heikki Ollila valtuutettiin hakemaan s\xc3\xa4\xc3\xa4ti\xc3\xb6n perustamislupaa. Kuvaputkitehdas Finnvalcon konkurssin vauhdittamana Imatran vapaa-aikakeskukseen tulevan kylpyl\xc3\xa4n suunnittelu k\xc3\xa4ynnistyi 1980-luvun alussa. Ty\xc3\xb6tt\xc3\xb6myyden alentamiseksi valtio halusi tukea hyv\xc3\xa4\xc3\xa4 asiaa, ja Valtioneuvoston p\xc3\xa4\xc3\xa4t\xc3\xb6ksell\xc3\xa4 RAY:n edellytettiin antavan avustusta Imatran liikunta- ja kuntoutuskeskuksen perustamiseen. Avustusta tulikin sitten 47 miljoonan markan investointien rahoittamiseen 37 miljoonaa markkaa. Varsinainen suunnittelu k\xc3\xa4ynnistyi 5.11.1981 ja rakentaminen 1983._NEWLINE_Kylpyl\xc3\xa4n rakentamisen aikana oli monia rahoituksellisia ja toiminnallisia ongelmia. Rakentajien vaikeuksia kuvaa urakkasumman korotuksen perusteeksi ilmoitettu \xe2\x80\x9dvuosisadan vaikein lumitalvi\xe2\x80\x9d. My\xc3\xb6s monet ty\xc3\xb6seisaukset uhkasivat rakentamista. P\xc3\xa4\xc3\xa4urakoitsijan konkurssi juuri ennen hankkeen valmistumista toi omat ongelmansa. Rakennusaikaista rahoitusta saatiin p\xc3\xa4\xc3\xa4rahoittaja Postipankilta, joka lainoitti investointia 13 miljoonalla markalla, kun taas Imatran kaupungin rakentamisrahastoluototus oli 1,5 miljoonaa markkaa. Ammattiyhdistysluottoja saatiin yhteens\xc3\xa4 kolme miljoonaa markkaa, josta Metalliliiton osuus oli miljoona markkaa._NEWLINE_Operatiivisen toiminnan py\xc3\xb6ritt\xc3\xa4miseen perustettavan yhti\xc3\xb6n omistus oli alkuper\xc3\xa4isiss\xc3\xa4 kaavailuissa Lomaliitto ry. 14.3.1984 hyv\xc3\xa4ksytyn sopimuksen allekirjoituksen j\xc3\xa4lkeen Lomaliitto ajautui kuitenkin taloudellisiin vaikeuksiin, ja toimitusjohtaja Ollila vapautettiin teht\xc3\xa4vist\xc3\xa4\xc3\xa4n. Vaikeuksien seurauksena Lomaliiton edustajat ilmoittivat s\xc3\xa4\xc3\xa4ti\xc3\xb6n edustajille 15.12.1984, ettei Lomaliitolla ole edellytyksi\xc3\xa4 ryhty\xc3\xa4 harjoittamaan sopimuksissa mainittua kylpyl\xc3\xa4toimintaa._NEWLINE_Neuvotteluissa saavutettiin lopulta yhteisymm\xc3\xa4rrys, ja Imatran Kylpyl\xc3\xa4n omistajiksi tulivat Etel\xc3\xa4-Karjalan Kuntoutumiss\xc3\xa4\xc3\xa4ti\xc3\xb6 (60\xc2\xa0%) ja Lomaliitto ry (40%). Liikkeenhoito- ja hallintopalvelusopimuksen perusteella liikkeenhoidon vastuu oli kuitenkin Lomaliitolla. Imatran Kylpyl\xc3\xa4 Oy:n toiminnan valmisteluty\xc3\xb6t\xc3\xa4 johti Savonlinnan Kylpylaitos Oy:n toimitusjohtaja Esa L\xc3\xb6pp\xc3\xb6nen. Kylpyl\xc3\xa4n henkil\xc3\xb6kunta palkattiin asteittain rakentamisen aikana. Imatran kylpyl\xc3\xa4 Oy:n perustava kokous pidettiin 1.3.1985. Toimitusjohtajana aloitti Pentti M\xc3\xa4kinen._NEWLINE_Kylpyl\xc3\xa4n ensimm\xc3\xa4iset asiakkaat saapuivat 15.4.1985. Viimeisen\xc3\xa4 y\xc3\xb6n\xc3\xa4 ennen avaamista henkil\xc3\xb6kunta kantoi irtokalusteet paikalleen. Kylpyl\xc3\xa4 Oy on alusta alkaen ty\xc3\xb6llist\xc3\xa4nyt noin 100\xe2\x80\x93140 henkil\xc3\xb6\xc3\xa4 joko omina ty\xc3\xb6ntekij\xc3\xb6in\xc3\xa4 tai ostopalveluhenkil\xc3\xb6st\xc3\xb6n\xc3\xa4.\n_START_SECTION_\nKiinteist\xc3\xb6 ja arkkitehtuuri\n_START_PARAGRAPH_\nImatran vapaa-aikakeskuksen suunnittelu aloitettiin vuonna 1966, jolloin Imatran kaupunki solmi suunnittelusopimuksen arkkitehti Paavo Tammekannin kanssa. Suunnittelu sis\xc3\xa4lsi leirint\xc3\xa4alueen, sataman, urheilupaikkojen, kalastuksen, liikunta- ja kunnallistekniikan verkostojen ja kylpyl\xc3\xa4n kehitt\xc3\xa4mist\xc3\xa4. Vuonna 1981 Imatran Kylpyl\xc3\xa4n rakennuksen p\xc3\xa4\xc3\xa4suunnittelijaksi valittiin Suunnittelutoimisto Tapio Korpisaari Oy, p\xc3\xa4\xc3\xa4suunnittelijanaan arkkitehti Seppo Jurvanen. Sisustussuunnittelusta vastasi sisustussuunnittelija Vuokko Kantanen. Vuonna 1992 rakennettiin uusi lis\xc3\xa4rakennus, jossa on squash-kentti\xc3\xa4, kuntosali, liikuntatiloja, toimistoja sek\xc3\xa4 baari._NEWLINE_Kun tilojen laajennuksen suurinvestointi tehtiin vuosina 1999\xe2\x80\x932001, suunnittelusta vastasi Arkkitehtuuritoimisto Arktes Oy, p\xc3\xa4\xc3\xa4suunnittelijanaan Paavo Karjalainen. Sisustussuunnittelusta vastasi sisustussuunnittelija Leena Litovuo. Noin 15 miljoonan euron investoinnissa p\xc3\xa4\xc3\xa4paino oli el\xc3\xa4myskylpyl\xc3\xa4ll\xc3\xa4, uudet ja vanhat osat yhdist\xc3\xa4v\xc3\xa4ll\xc3\xa4 kylpyl\xc3\xa4kadulla ja hotellin laajennuksella. Muutos oli menestys, ja se ajoittui matkailuymp\xc3\xa4rist\xc3\xb6n kehityksen kannalta hyv\xc3\xa4\xc3\xa4n saumaan.  Karjalaisen ja Litovuon kanssa toteutettiin my\xc3\xb6s loma-asuntojen suunnittelu vuonna 2003 sek\xc3\xa4 ravintola-, allas- ja kokoustilojen laajennus vuosina 2007\xe2\x80\x932008. Kylpyl\xc3\xa4rakennuksen alkuper\xc3\xa4iset hotellihuoneet modernisoitiin vuosina 2004 ja 2013. Suunnittelusta vastasi Arkkitehtuuritoimisto Manninen & Kni, p\xc3\xa4\xc3\xa4suunnittelijana arkkitehti Eeva Manninen._NEWLINE_Kylpyl\xc3\xa4 Taikamets\xc3\xa4n efektit ja teatterilavastustekniikan on suunnitellut ja rakentanut ElectroWaves Oy\n_START_SECTION_\nToiminnan alkuvaihe 1985\xe2\x80\x932000\n_START_PARAGRAPH_\nToiminnan alussa kaikki keskittyi kuntoutukseen; majoitus- ja ravintolapalvelut toimivat l\xc3\xa4hinn\xc3\xa4 kuntoutuksen aputoimintoina. 1990-luvun vaihteessa tehtiin ensimm\xc3\xa4iset uudistusinvestoinnit, joita sitten jatkettiin muutaman vuoden v\xc3\xa4lein vuosina 1994\xe2\x80\x931996. Vuosikymmenen loppupuolella strategiaa alettiin muuttaa kuntoutumislaitoksesta perhekylpyl\xc3\xa4ksi ja lomakeskukseksi. Muutosvaiheeseen liittyi my\xc3\xb6s Kylpyl\xc3\xa4 Oy:n toimitusjohtajan vaihdos: Pentti M\xc3\xa4kisen tilalle valittiin Jarmo Ik\xc3\xa4heimonen. Tuolloin hotellissa oli 95 kahden hengen hotellihuonetta, pieni kuntosali, liikuntasali, sauna- ja allasosasto, jossa oli 25-metrinen allas, kaksi saunaa ja h\xc3\xb6yrysauna, tilaussauna ja ravintola. Terveyspalvelutoiminta oli hyvin laajaa ja aktiivista: siihen kuuluivat erilaiset kuntoutushoidot, luennot, kylpyl\xc3\xa4hoidot, kosmetologi ja parturi-kampaamo. Imatran kylpyl\xc3\xa4ss\xc3\xa4 tehtiin erilaisten kuntoutustuotteiden ja kuntoremonttien aktiivista kehittely\xc3\xa4._NEWLINE_Vuosina 1992\xe2\x80\x932000 vapaa-ajantuotteiden ja lomien markkinointi ja kysynt\xc3\xa4 kuntoutustuotteen rinnalla lis\xc3\xa4si majoittuvien asiakkaiden m\xc3\xa4\xc3\xa4r\xc3\xa4\xc3\xa4. Paikallisten yhdistysten ja yritysten kokouskysynt\xc3\xa4 lis\xc3\xa4\xc3\xa4ntyi. Pukuhuone-, kokous- ja ryhm\xc3\xa4ty\xc3\xb6tiloja muokattiin ja rakennettiin.\n_START_SECTION_\nUusi kylpyl\xc3\xa4 2001\n_START_PARAGRAPH_\n2000-luvun alussa kylpyl\xc3\xa4n viikonloppujen vapaa kapasiteetti haluttiin k\xc3\xa4ytt\xc3\xb6\xc3\xb6n, ja huomattiin, ett\xc3\xa4 matkailu olisi luonteva suunta laajentua luontoa mukailevaksi el\xc3\xa4myskeskukseksi. Teema haettiin suomalaiseen mets\xc3\xa4\xc3\xa4n liittyv\xc3\xa4st\xc3\xa4 mytologiasta, ja kylpyl\xc3\xa4n uusi, el\xc3\xa4myksellinen teatterilavastettu sauna- ja allasosasto sai nimekseen Taikamets\xc3\xa4. T\xc3\xa4ss\xc3\xa4 vaihteessa kylpyl\xc3\xa4ss\xc3\xa4 tehtiinkin noin 100 miljoonan markan investoinnit, joihin kuuluivat Taikamets\xc3\xa4, hotellisiipi, kokoustiloja, loma-asuntoja ja kylpyl\xc3\xa4katu. Ulkomaalaisten asiakkaiden m\xc3\xa4\xc3\xa4r\xc3\xa4 oli kasvanut vuodesta 1997 alkaen merkitt\xc3\xa4v\xc3\xa4sti, ja vapaa-ajan lomatuotteiden kysynt\xc3\xa4 jatkoi kasvuaan. Kokoustuotteiden, kylpyl\xc3\xa4hoitojen, erityiskuntoutusryhmien myynniss\xc3\xa4 n\xc3\xa4htiin potentiaalia. Vuosina 2000\xe2\x80\x932001 rakennettiin uusi hotellisiipi, joka nosti huonem\xc3\xa4\xc3\xa4r\xc3\xa4n 136 huoneeseen, kylpyl\xc3\xa4n br\xc3\xa4ndi\xc3\xa4 kohottava Promenadi-katu, Taikamets\xc3\xa4n allasosasto, uusia kokoustiloja, uusi kahvila ja erillinen \xc3\xa0 la carte -ravintola. Kylpyl\xc3\xa4n koko aula ja vastaanotto rakennettiin uudestaan sek\xc3\xa4 sis\xc3\xa4\xc3\xa4ntulo uudistettiin._NEWLINE_Imatran Kylpyl\xc3\xa4 osti Etel\xc3\xa4-Karjalan Messukeskuksessa toimineen Fitnesstoiminnan v\xc3\xa4lineineen vuonna 2004. Imatran Kylpyl\xc3\xa4 operoi Messukeskuksen ravintolatoimintaa vuosina 1996\xe2\x80\x932000.\n_START_SECTION_\nLomatuotteen kasvaminen\n_START_PARAGRAPH_\nVuonna 2004 rakennettiin yksityisen puolen kesken j\xc3\xa4\xc3\xa4neille perustuksille lomakyl\xc3\xa4, jota laajennettiin vuonna 2008. Lomakyl\xc3\xa4ss\xc3\xa4 on yhteens\xc3\xa4 36 loma-asuntoa. Laajennukset jatkuivat vuosina 2006\xe2\x80\x932008, jolloin uusittiin ravintolamaailma (ravintolat Pistaasi ja Kastanja Nordic Kitchen) ja rakennettiin Keilahalli Bowlville sek\xc3\xa4 lis\xc3\xa4\xc3\xa4 kokoustiloja. Vuosina 2005\xe2\x80\x932007 tehdyt uudet investoinnit lis\xc3\xa4siv\xc3\xa4t vapaa-ajan asiakkaitten kysynt\xc3\xa4\xc3\xa4 merkitt\xc3\xa4v\xc3\xa4sti: kuntoutus ja vapaa-aika toivat kumpikin n. 50\xc2\xa0% liikevaihdosta. Ven\xc3\xa4l\xc3\xa4isten asiakkaiden esiinnousu ja agenttikumppanuudet lis\xc3\xa4siv\xc3\xa4t ulkomaalaisia asiakkaita._NEWLINE_Vuonna 2007 ravintolatoimintaan panostettiin laajentamalla ravintola- ja keitti\xc3\xb6tiloja, erityisesti t\xc3\xa4hd\xc3\xa4ttiin iltaravintolamyyntiin ravintola T\xc3\xa4htitaivaalla ja Aulabaari Helmell\xc3\xa4. Uusia sauna- ja pukutiloja rakennettiin kasvavan yleis\xc3\xb6m\xc3\xa4\xc3\xa4r\xc3\xa4n vuoksi vuonna 2007. Samana vuonna aloitettiin ty\xc3\xb6terveyshuoltopalveluiden tuottaminen ostamalla Imatran kaupungin ty\xc3\xb6terveystoiminnot. Organisaatio uudistui uusia liiketoimintoja vastaavaksi. Imatran Kylpyl\xc3\xa4 on nykyisin my\xc3\xb6s YIT Villas & Chalets -lomaverkoston operaattori, ja se markkinoi Imatra Spa Viikko Oy:n kautta loma-asuntojaan viikko-osakkeiksi ollen samalla mukana kansainv\xc3\xa4lisess\xc3\xa4 RCI-pistevaihtoj\xc3\xa4rjestelm\xc3\xa4ss\xc3\xa4._NEWLINE_Lomaliitto ry luopui omistuksestaan Imatran Kylpyl\xc3\xa4 Oy:ss\xc3\xa4 vuonna 2009, jolloin Etel\xc3\xa4-Karjalan kuntoutumiss\xc3\xa4\xc3\xa4ti\xc3\xb6 tuli ainoaksi osakkaaksi. Lomaliitto ajautui konkurssiin loppuvuodesta 2009. Vuodesta 2010 alkaen yhti\xc3\xb6n toimitusjohtaja on ollut Hannu Saarinen, ja vuodesta 2015 alkaen varatoimitusjohtaja on ollut Harri Hirvel\xc3\xa4.'